**МОНГОЛ УЛСЫН**

**СОНГУУЛИЙН ЕРӨНХИЙ ХОРООНЫ**

**ТОГТООЛ**

2012 оны 4 дүгээр  Улаанбаатар

сарын 13-ны өдөр Дугаар 26 хот

Сонгуулийн автоматжуулсан системийн мэдээллийн

санг бүрдүүлэх, мэдээлэл шилжүүлэх, хувилах, хэвлэх,

хадгалах, лавлагаа олгох журам батлах тухай

 Сонгуулийн автоматжуулсан системийн тухай хуулийн 9 дүгээр зүйлийн 9.2.1 дэх заалт, 17 дугаар зүйлийн 17.4 дэх хэсэг, Сонгуулийн төв байгууллагын тухай хуулийн 7 дугаар зүйлийн 7.1.7 дахь заалт, 12 дугаар зүйлийн 12.3 дахь хэсгийг тус тус үндэслэн Монгол Улсын Сонгуулийн Ерөнхий Хорооноос ТОГТООХ нь:

1. “Сонгуулийн автоматжуулсан системийн мэдээллийн санг бүрдүүлэх, мэдээлэл шилжүүлэх, хувилах, хэвлэх, хадгалах, лавлагаа олгох журам”-ыг хавсралтаар баталсугай.
2. Энэ журмыг хэрэгжүүлж ажиллахыг сонгуулийн хороодын дарга, нарийн бичгийн дарга нарт тус тус даалгасугай.

ДАРГА Н.ЛУВСАНЖАВ

НАРИЙН БИЧГИЙН ДАРГА Ч.СОДНОМЦЭРЭН

 Сонгуулийн Ерөнхий Хорооны

 2012 оны 4 дүгээр сарын 13-ны өдрийн

 26 дугаар тогтоолын хавсралт

**СОНГУУЛИЙН АВТОМАТЖУУЛСАН СИСТЕМИЙН**

**МЭДЭЭЛЛИЙН САНГ БҮРДҮҮЛЭХ, МЭДЭЭЛЭЛ ШИЛЖҮҮЛЭХ,**

**ХУВИЛАХ, ХЭВЛЭХ, ХАДГАЛАХ, ЛАВЛАГАА ОЛГОХ ЖУРАМ**

**Нэг. *Нийтлэг үндэслэл***

1.1. Энэхүү журмаар сонгуулийн автоматжуулсан системийн мэдээллийн санг /цаашид Мэдээллийн сан гэх/ бүрдүүлэх зарчим, мэдээлэл шилжүүлэх, хувилах, хэвлэх, хадгалах, лавлагаа олгохтой холбогдсон харилцааг зохицуулна.

**Хоёр. *Сонгуулийн автоматжуулсан системийн мэдээллийн сан***

 2.1. Сонгуулийн автоматжуулсан системийн мэдээллийн санд цаасан дээр үйлдсэн болон цахим хэлбэрээр үйлдсэн дор дурдсан мэдээллийг байршуулна:

 2.1.1. Саналын хуудасны зурган болон тоон үзүүлэлт бүхий мэдээлэл;

 2.1.2. Сонгуулийн Ерөнхий Хорооны цахим хуудасны мэдээлэл;

 2.1.3. Сонгуульд нэр дэвшигчдийн нэрийн жагсаалт;

 2.1.4. Сонгуульд нэр дэвшигчдийн нэрийн жагсаалтад орсон өөрчлөлт, үндэслэл болсон шийдвэрийн огноо, дугаар;

2.1.5. Сонгуульд оролцохоор бүртгүүлсэн нам, эвслийн нэрийн жагсаалт;

2.1.6. Сонгуульд оролцохоор бүртгүүлсэн нам, эвслийн нэрийн жагсаалтад орсон өөрчлөлт, үндэслэл болсон шийдвэрийн огноо, дугаар;

 2.1.7. Сонгуулийн хороодын бүрэлдэхүүний мэдээлэл, түүнд өөрчлөлт оруулсан тухай мэдээлэл;

 2.1.8. Холбогдох сонгуулийн хорооны дэргэд ажиллах мэдээллийн технологийн багийн бүрэлдэхүүний мэдээлэл, түүнд өөрчлөлт оруулсан тухай мэдээлэл;

 2.1.9. Сонгуулийн хэсгийн хорооны дэргэд ажиллах мэдээллийн технологийн даамлын бүртгэл, түүнд өөрчлөлт оруулсан тухай мэдээлэл;

 2.1.10. Санал хураалтын ирцийн тухай нийтэд зарласан мэдээлэл;

 2.1.11. Сонгуулийн Ерөнхий Хорооны дэргэдэх Мэдээллийн технологийн төвийн нэгдсэн серверт ирсэн санал хураалтын дүн /нэгдсэн дүн, хэсэг тус бүрийн дүн, санал тоолох төхөөрөмж бүрийн дүн/;

2.1.12. Сонгуулийн хороодод үйлдэгдсэн цахим баримт бичгүүд;

 2.1.13. Холбогдох сонгуулийн хороод болон Сонгуулийн Ерөнхий Хорооноос оруулсан бусад мэдээлэл;

 2.1.14. Сонгуулийн автоматжуулах хэрэгслийн иж бүрдэлд орсон эд хөрөнгийн тоо бүртгэлийн тайлан.

**Гурав. *Сонгуулийн автоматжуулсан системийн***

 ***мэдээллийн санг бүрдүүлэх***

 3.1. Сонгуулийн ерөнхий хороо болон холбогдох сонгуулийн хороод нь энэ журмын 2-т дурдсан, өөрийн үйл ажиллагаатай холбогдолтой мэдээллийг мэдээллийн санд оруулна.

 3.2. Мэдээллийг цахим хэлбэрээр бэлтгэж мэдээллийн санд оруулах даалгаврыг тухайн сонгуулийн хорооны дарга, эсхүл нарийн бичгийн дарга мэдээллийн технологийн ажилтанд өгөх бөгөөд үүрэг хүлээсэн мэдээллийн технологийн ажилтан мэдээллийг мэдээллийн санд оруулна.

**Дөрөв. *Сонгуулийн автоматжуулсан системийн***

***мэдээллийн сангаас мэдээлэл шилжүүлэх***

4.1. Мэдээллийн сангаас сонгуулийн хороодод мэдээлэл шилжүүлэхдээ мэдээлэл хүссэн хорооны дарга /нарийн бичгийн дарга/-ын хүсэлтийг үндэслэн мэдээлэл хадгалж буй хорооны дарга /нарийн бичгийн дарга/ холбогдох хууль, журамд нийцүүлэн шийдвэрлэнэ.

4.2. Мэдээллийн сангаас сонгуулийн хороодын хооронд мэдээлэл шилжүүлэхдээ Сонгуулийн ерөнхий хорооноос баталсан “Сонгуулийн хороодын хооронд цахим баримт бичгийг дамжуулан өгөх, хүлээн авах, шалгаж бүртгэх, хадгалах, цахим гарын үсэг ашиглах журам”-ыг баримтална.

**Тав. *Сонгуулийн автоматжуулсан системийн мэдээллийн санг хадгалах***

 5.1. Мэдээллийн сангийн мэдээллийг хадгалахдаа аливаа цахим халдлагаас хамгаалах, техник хэрэгслийн бүрэн бүтэн байдлыг хангах, шаардлагатай орчин, нөхцлийг бүрдүүлэх арга хэмжээ авна.

 5.2. Сонгуулийн хороод сонгууль зохион байгуулж явуулах хугацаанд автоматжуулах техник хэрэгсэлд хадгалагдаж буй мэдээллийн сангийн бүрэн бүтэн, аюулгүй байдлыг хангах арга хэмжээг хариуцна.

 5.3. Холбогдох сонгуулийнхорооны дэргэд ажиллаж буй мэдээллийн технологийн баг, хэсгийн хорооны дэргэд ажиллаж буй мэдээллийн технологийн даамал тухайн хорооны мэдээллийн сангийн хадгалалтыг хариуцаж бүрэн бүтэн байдлыг хангах үүрэгтэй.

 5.4. Энэ журмын 5.2-т дурдсан сонгуулийн хороод нь сонгуулийн санал авах ажиллагаа дуусч дүнг гаргасны дараа автоматжуулах хэрэгслийн иж бүрдлийг дээд шатны хороонд хүлээлгэн өгөхдөө мэдээллийн сангийн мэдээллийг хөндлөнгийн халдлагаас хамгаалах үүрэгтэй.

 5.5. Сонгуулийн Ерөнхий Хорооны дэргэдэх Мэдээллийн технологийн төв нь сонгуулийн хороодоос автоматжуулах хэрэгслийн иж бүрдлийг хүлээн авахдаа тэдгээрт байгаа мэдээллийн сангийн мэдээллийн бүрэн бүтэн байдлыг шалгана.

 5.6. Сонгуулийн Ерөнхий Хорооны дэргэдэх Мэдээллийн технологийн төвийн захирал нь мэдээлэл хадгалахтай холбогдсон зааварчилгааг батлан мөрдүүлж, хадгалалтын байдалд тавих хяналтыг зохион байгуулна.

 5.7. Мэдээллийн санг байнга хадгалах бөгөөд мэдээллийн сан дахь мэдээллийг устгах асуудлыг Сонгуулийн Ерөнхий Хороо хууль тогтоомжид нийцүүлэн шийдвэрлэнэ.

**Зургаа. *Сонгуулийн автоматжуулсан системийн***

***мэдээллийн сангаас мэдээлэл авах***

6.1. Мэдээллийн сангаас дор дурдсан этгээд мэдээлэл авах эрх эдэлнэ:

 6.1.1. Сонгуулийн бүх шатны хороодын дарга, нарийн бичгийн дарга, гишүүн, ажилтан болон сонгуулийн автоматжуулсан системийн ашиглалтыг хариуцан техник хэрэгслийг ажиллуулж байгаа ажилтан тус тусын бүрэн эрх, албаны үүргээ хэрэгжүүлэхэд шаардлагатай мэдээлэл авах;

 6.1.2. Иргэн сонгогчдын нэрийн жагсаалтад байгаа Сонгуулийн автоматжуулсан системийн тухай хуулийн 4.1.2-т заасан хувийн мэдээлэл болон нийтэд нээлттэй бусад мэдээллийг авах;

 6.1.3. Төрийн байгууллагын хуулиар эрх олгогдсон албан тушаалтан бүрэн эрхийнхээ хүрээнд хамаарах асуудлаар мэдээлэл авах.

**Долоо. *Сонгуулийн автоматжуулсан системийн***

***мэдээллийн сангаас мэдээлэл хэвлэх, хувилах***

 7.1. Мэдээллийн санд байгаа мэдээллийг хувилах зөвшөөрлийг тухайн сонгуулийн хорооны нарийн бичгийн дарга өгч, тэр тухай бүртгэл хөтөлнө.

**Найм. *Сонгуулийн автоматжуулсан системийн***

***мэдээллийн сангаас лавлагаа олгох***

 8.1. Энэ журмын 9-д заасан мэдээлэл авах эрх бүхий этгээдэд мэдээллийн сангаас лавлагаа олгохдоо тухайн сонгуулийн хороонд бичгээр гаргасан хүсэлтийг үндэслэн хорооны дарга, нарийн бичгийн дарга шийдвэрлэх бөгөөд шаардлагатай бол хорооны хуралдаанд хэлэлцүүлнэ.

 8.2. Лавлагааг зөвхөн цаасан дээр хэвлэсэн хэлбэрээр олгоно.

 8.3. Лавлагаа олгосон тухай бүртгэлийг ажил үүргийн хуваарийн дагуу хорооны гишүүн буюу ажилтан хөтөлнө.

***Ес. Мэдээллийн сангийн нийтэд ил байх мэдээлэл,***

***мэдээлэл авах журам***

 9.1. Энэ журмын 2.1.1-д зааснаас бусад хуулиар нууцад хамааруулаагүй мэдээлэл нийтэд ил байна.

 9.2. Нийтэд ил байх мэдээлэлтэй танилцах, лавлагаа авах хүсэлтээ тухайн мэдээлэл хадгалагдаж буй сонгуулийн хороонд бичгээр гаргаж, энэ журмын 8.1, 8.2-т заасны дагуу танилцах буюу лавлагаа авч болно.

*/Энэ журамд Сонгуулийн ерөнхий хорооны 2012 оны 10 дугаар сарын 19-ний өдрийн 153, 2013 оны 4 дүгээр сарын 14-ний өдрийн 28 дугаар тогтоолоор орсон нэмэлт, өөрчлөлтүүдийг тусгав./*

---оОо---